Karen Hækkerup (S), 2014-03-26:
Tak for spørgsmålet, og så kommer her svaret, som også kommer i forlængelse af de tidligere tre svar, jeg har afgivet skriftligt til spørgeren.
Så det glæder mig, at vi også nu kan få mulighed for at tage en mundtlig runde om det.
Jeg vil sige, at situationen med hensyn til vores arresthuse generelt jo er, at vi har et enormt vedligeholdelsesefterslæb.
Det er ikke noget nyt, det er ikke noget, der er sket under den her regerings levetid.
Det er noget, som vi har kendt til i rigtig mange år.
Det, vi har gjort i den her regering, er at lave en aftale med de partier, vi har en aftale om kriminalforsorgen med, som handler om, at vi skal få lavet en analyse af, hvordan en fremtidig reform eller struktur skal være bl.a. på arresthusene, fordi det er noget gammelt byggeri, vi har rigtig mange steder.
Jeg kan så sige, at det er spørgeren jo ikke den eneste der gør.
Jeg har haft samtaler med det socialdemokratiske folketingsmedlem Benny Engelbrecht, som også er meget optaget af dagsordenen, ligesom jeg har modtaget et brev, som også spørgeren nævner, fra borgmester Erik Lauritzen, som på vegne af byrådet skriver, om man ikke kunne finde ud af at lave en løsning med et OPP-samarbejde.
Lige nu er det for tidligt at sige, hvilken løsning der konkret skal findes, men jeg vil gerne sige, at vi selvfølgelig er optaget af, at der skal findes løsninger.
Vi har sat penge af til at få lavet en analyse af bygningsmaterialet, af den struktur, vi eventuelt kunne lave, og så er det mit håb, at vi kan finde et politisk flertal på et tidspunkt, som vil være villig til at sætte penge af til at få løftet det efterslæb, der er, og som jo altså har været der i mange år.
For det er korrekt, at vi har nogle meget gamle bygninger, og at der er behov for at finde løsninger, og OPP kan sagtens være den løsning, som borgmester Erik Lauritzen peger på, og som andre også ønsker sig, men der er ikke noget endeligt, fordi analysearbejdet ikke er afsluttet.
Men ja, det er utilfredsstillende, at vores arresthuse har den forfatning, som de har.
Det er derfor også på tide, at der er blevet igangsat en analyse, så man kan begynde at prioritere og finde ud af, hvad vi gør ved det, og hvordan arresthusene for fremtiden skal være.
Og der håber jeg meget at også Venstre på et tidspunkt vil være villig til at tage ansvar og være med til eventuelt at finde de penge, der skal til, hvis man skal finde nogle løsninger, der gør, at vi får bedre arresthuse, ikke kun i Sønderjylland, men i hele Danmark.
Der bliver sagt, at spørgsmålet følger op på det forrige.
Jeg føler egentlig, at spørgsmålet er blevet meget godt afsluttet og besvaret.
Vi kan selvfølgelig godt tage det hele igen, men i stedet for tror jeg bare, at jeg vil starte med at sige: Ja, vi kigger på den model, som også Venstres spørger her har fremført, ligesom vi, når det gælder det brev, jeg har sendt til Sønderborgs borgmester, Erik Lauritsen, har været positive, ligesom der også er andre, der har rejst den her problemstilling.
Når det er sagt, kunne det være, at jeg så også skulle prøve at svare på, hvad det er, vi ellers har lavet i forbindelse med den aftale, som vi har lavet.
For det er rigtigt, at arresthusene er et selvstændigt problem, men der har jo også været andre problemer, hvor vi har været nødt til at finde finansiering her og nu.
Det har bl.a. været til den enorme indsats, som der var behov for til et løft i forhold til rockerog bandemiljøet.
Derfor er der jo mange andre ting i den aftale, vi har lavet, som vi har måttet prioritere, fordi vi jo også har været nødt til at sætte fokus på, at der er mange af dem, som kommer ind, og som får nogle af de her straffe, som vi gerne vil kunne isolere fra hinanden, og det er så en af de ting, vi har brugt rigtig mange penge på.
Noget andet, vi har sat i gang, er så reformen af, hvordan arrestsektoren skal være.
Der sagde jeg jo i mit svar på det tidligere spørgsmål, at jeg synes, det er vigtigt, at den reorganisering af kriminalforsorgen, som vi nu har startet, bliver tænkt sådan, at tingene begynder at indgå i en helhed.
Helt konkret betyder det, at man, hvis man sidder i et arresthus et sted, så også skal vide, hvad der foregår i fængslet ved siden af, eller hvad der foregår på den pension, som man skal sendes ud til efterfølgende.
Der tror jeg at man kan effektivisere enormt meget, og når man kan effektivisere og gøre tingene smartere – og det vil sige, at man eksempelvis ikke skal sidde hvert sted og lave handleplaner selvstændigt, men at man kan bruge hinandens arbejde – så kan man også frigøre nogle ressourcer.
Det er et behov, som jeg bestemt anerkender, og derfor har vi også sat penge af i vores aftale til at få lavet en reform, en undersøgelse, en analyse, som skal vise, hvordan en eventuel reform kan laves.
Så det her arbejde er rigtig godt i gang, og jeg er enig med Venstres spørger i, at der er behov for det – og det har der så i øvrigt været, måske ikke i 100 år, men i hvert fald i rigtig mange år.